2.9.2016

               LT

               Europos Sąjungos oficialusis leidinys

               C 324/18

         P8_TA(2015)0086
   Prašymas atšaukti Parlamento nario Viktoro Uspaskicho (Viktor Uspaskich) imunitetą
   2015 m. kovo 25 d. Europos Parlamento sprendimas dėl prašymo atšaukti Viktoro Uspaskicho (Viktor Uspaskich) imunitetą (2014/2095(IMM))
   (2016/C 324/04)

      Europos Parlamentas,

               —

               atsižvelgdamas į 2014 m. liepos 21 d. Lietuvos Respublikos teisingumo institucijų perduotą prašymą atšaukti Viktoro Uspaskicho imunitetą, susijusį su Lietuvos Respublikos apeliaciniame teisme nagrinėjama baudžiamąja byla, kuris buvo paskelbtas 2014 m. rugsėjo 15 d. plenariniame posėdyje,

               —

               2015 m. kovo 24 d. išklausęs Viktoro Uspaskicho paaiškinimų, kaip nurodyta Darbo tvarkos taisyklių 9 straipsnio 5 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų (toliau – Protokolas) 9 straipsnį ir 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į 1964 m. gegužės 12 d., 1986 m. liepos 10 d., 2008 m. spalio 15 d. ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. Europos Sąjungos Teisingumo Teismo sprendimus (1),

               —

               atsižvelgdamas į Lietuvos Respublikos Konstitucijos 62 straipsnį,

               —

               atsižvelgdamas į 2010 m. rugsėjo 7 d. Europos Parlamento sprendimą (2),

               —

               atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,

               —

               atsižvelgdamas į Teisės reikalų komiteto pranešimą (A8–0061/2015),

               A.

               kadangi Europos Parlamento nario Viktoro Uspaskicho atžvilgiu priimtas Vilniaus apygardos teismo apkaltinamasis nuosprendis, kurį galima apskųsti apeliacine tvarka;

               B.

               kadangi ta pati byla dabar yra nagrinėjama Lietuvos Respublikos apeliaciniame teisme;

               C.

               kadangi kaltinimai Viktorui Uspaskichui nesusiję su jo, kaip Europos Parlamento nario, einant pareigas pareikšta nuomone ar balsavimu ir todėl šiuo atveju netaikomas Protokolo 8 straipsnis;

               D.

               kadangi pagal Protokolo 9 straipsnį Europos Parlamento nariai sesijų metu naudojasi savo valstybės teritorijoje imunitetais, kurie toje valstybėje yra suteikiami parlamento nariams ir kadangi imunitetu negali naudotis narys, užkluptas darantis nusikaltimą, taip pat joks imunitetas negali sukliudyti Europos Parlamentui pasinaudoti savo teise atšaukti vieno iš narių imunitetą;

               E.

               kadangi pagal Lietuvos Respublikos Konstitucijos 62 straipsnį Seimo narys be Seimo sutikimo negali būti traukiamas baudžiamojon atsakomybėn, suimamas, negali būti kitaip suvaržoma jo laisvė;

               F.

               kadangi Europos Parlamento nariui Viktorui Uspaskichui buvo iškelta baudžiamoji byla ir Vilniaus apygardos teismas jį pripažino kaltu įvykdžius nusikalstamas veikas pagal Lietuvos Respublikos baudžiamojo kodekso 24 straipsnio 4 dalį, skaitomą kartu su 222 straipsnio 1 dalimi ir 220 straipsnio 1 dalimi, 24 straipsnio 4 dalį, skaitomą kartu su 220 straipsnio 1 dalimi ir 205 straipsnio 1 dalimi, bei 24 straipsnio 4 dalį, skaitomą kartu su 205 straipsnio 1 dalimi;

               G.

               kadangi 2009 m. liepos 14 d. Lietuvos Respublikos generalinis prokuroras pateikė prašymą atšaukti Viktoro Uspaskicho imunitetą dėl pirmiau minėtos baudžiamosios bylos;

               H.

               kadangi pagal Darbo tvarkos taisyklių 9 straipsnį Viktor Uspaskich Teisės reikalų komitete pirmą kartą buvo išklausytas 2010 m. sausio 27 d., o gavus Lietuvos Respublikos valdžios institucijų atsakymus į joms pateiktus du teisinius klausimus, jis vėl buvo išklausytas Teisės reikalų komitete 2010 m. rugsėjo 2 d., taigi jo teisė būti teisingai išklausytam buvo užtikrinta visais įmanomais būdais;

               I.

               kadangi 2010 m. rugsėjo 7 d. Europos Parlamentas nusprendė atšaukti Viktoro Uspaskicho imunitetą (3);

               J.

               kadangi Viktor Uspaskich 2011 m. balandžio 5 d. pateikė prašymą ginti jo imunitetą, be kita ko, tvirtindamas, kad Teisės reikalų komitete nebuvo pakankamai išklausytas, ir nurodydamas, kad baudžiamoji byla jo atžvilgiu pradėta dėl politinių priežasčių ir kad jam trukdoma vykdyti savo, kaip parlamento nario, įsipareigojimus;

               K.

               kadangi Viktor Uspaskich 2011 m. balandžio 11 d. rašte paprašė, atsižvelgiant į tariamai naujus faktus, kuriuos paviešino „WikiLeaks“ ir kurie, jo nuomone, įrodė, kad jis tapo fumus persecutionis auka, persvarstyti Europos Parlamento 2010 m. rugsėjo 7 d. sprendimą;

               L.

               kadangi šis prašymas buvo atmestas, nes nebuvo nenustatyta pakankamo priežastinio ryšio tarp tariamų naujų faktų ir Viktoro Uspaskicho atžvilgiu iškeltos bylos dėl apgaulingo buhalterinės apskaitos tvarkymo;

               M.

               kadangi Europos Parlamentas nusprendė neginti Viktoro Uspaskicho imuniteto ir privilegijų (4);

               N.

               kadangi 2013 m. liepos 12 d. Vilniaus apygardos teismas Viktorą Uspaskichą pripažino kaltu įvykdžius nusikalstamas veikas pagal Lietuvos Respublikos baudžiamojo kodekso 24 straipsnio 4 dalį, 182 straipsnio 2 dalį ir 222 straipsnio 1 dalį ir paskyrė ketverių metų laisvės atėmimo bausmė;

               O.

               kadangi vėliau Viktor Uspaskich ir prokuratūrai pateikus apeliacinius skundus byla, dėl kurių jau buvo atšauktas Viktoro Uspaskicho imunitetas, šiuo metu yra nagrinėjama apeliacine tvarka;

               P.

               kadangi apeliaciniame procese reikia, kad Europos Parlamentas priimtų naują sprendimą, nes pagal Lietuvos Respublikos Konstitucijos 62 straipsnį Seimo narys be Seimo sutikimo negali būti traukiamas baudžiamojon atsakomybėn;

               Q.

               kadangi pagal Protokolo 9 straipsnio a punktą Parlamento narių imuniteto, kuriuo jie naudojasi savo nacionalinėje teritorijoje, apimtis ir taikymo sritis nustatomos pagal nacionalinės teisės nuostatas;

               R.

               kadangi Viktor Uspaskich tvirtina, jog teisinis kaltinimo pagrindas pasikeitė, tačiau kadangi visiškai priimtina yra tai, kad baudžiamojo persekiojimo ir teisminės institucijos galėjo atlikti tokių kaltinimų perkvalifikavimą su sąlyga, kad veika, dėl kurios iškelta byla, yra ta pati;

               S.

               kadangi vis dėlto iš bylos medžiagos matyti, kad faktinės kaltinimo aplinkybės visuomet buvo tokios pačios;

               T.

               kadangi Viktor Uspaskich tvirtina, kad Europos Žmogaus Teisių Teisme yra nagrinėjamos dvi su juo susijusios bylos, tačiau patikrinus informaciją abi bylos visiškai nesusijusios su aptariama byla;

               U.

               kadangi į Europos Žmogaus Teisių Teismą kreiptis galima tik išnaudojus visus nacionalinius teisių gynimo būdus, ir kadangi todėl yra neįmanoma, kad Lietuvos Respublikos apeliaciniame teisme nagrinėjama byla paraleliai būtų nagrinėjama ir Europos Žmogaus Teisių Teisme;

               V.

               kadangi Viktor Uspaskich 2014 m. spalio 24 d. rašte pateikė naujų faktų, kurie, jo manymu, parodo, kad jis tapo fumus persecutionis auka;

               W.

               kadangi Viktor Uspaskich papildomai nurodo „WikiLeaks“ dokumentus ir juos pateikia kaip naujus duomenis, nors jie jau buvo išnagrinėti 2011 m. balandžio 5 d. pradėtoje imuniteto gynimo procedūroje, ir kurie neturi įrodomosios galios ir nėra susiję su šia byla;

               X.

               kadangi dar sykį nebuvo nustatyta jokio pakankamo priežastinio ryšio tarp tariamų naujų faktų ir Viktorui Uspaskichui iškeltos bylos dėl apgaulingo buhalterinės apskaitos tvarkymo;

               Y.

               kadangi nebuvo pateikta jokių įtikinamų įrodymų dėl fumus persecutionis egzistavimo, o nusikalstama veika, kurios vykdymu Viktor Uspaskich buvo pripažintas kaltu nėra susijusi su jo, kaip Europos Parlamento nario, veikla;

               Z.

               kadangi sprendimas atšaukti imunitetą, kaip nustatyta Darbo tvarkos taisyklių 9 straipsnio 7 dalyje, jokiu būdu nėra pareiškimas apie asmens kaltumą ar nekaltumą, nes dėl to sprendimas priimamas nacionalinėje byloje;

               AA.

               kadangi vykdant su imunitetu susijusias procedūras Teisės reikalų komitetas neturi tikrinti atskirų valstybių narių teismų sistemų;

               1.

               nusprendžia atšaukti Viktoro Uspaskicho imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Lietuvos Respublikos valdžios institucijai.

      (1)  1964 m. gegužės 12 d. Teisingumo Teismo sprendimas Wagner/Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot/Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote/Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra/De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch/Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch/Parlamentas, T-346/11 ir T-347/11, ECLI:EU:T:2013:23.

      (2)  OL C 308 E, 2011 10 20, p. 90.

      (3)  OL C 308 E, 2011 10 20, p. 90.

      (4)  OL C 165 E, 2013 6 11, p. 80.


title: 2015 m. balandžio 29 d. Europos Parlamento sprendimas (ES) 2015/1641 dėl Europos policijos koledžo 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/183

      EUROPOS PARLAMENTO SPRENDIMAS (ES) 2015/1641
      2015 m. balandžio 29 d.
      dėl Europos policijos koledžo 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos policijos koledžo 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos policijos koledžo 2013 finansinių metų metinių finansinių ataskaitų su Koledžo atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Koledžas įvykdė 2013 finansinių metų biudžetą (05304/2015 – C8–0054/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 208 straipsnį,

                  —

                  atsižvelgdamas į 2005 m. rugsėjo 20 d. Tarybos sprendimą 2005/681/TVR, įsteigiantį Europos policijos koledžą (CEPOL) ir panaikinantį Sprendimą 2000/820/TVR (5), ypač į jo 16 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (7), ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir į V priedą,

                  —

                  atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A8–0086/2015),

         1.

            patvirtina Europos policijos koledžo direktoriui, kad Koledžo 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos policijos koledžo direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 442, 2014 12 10, p. 51.

         (2)  Žr. 1 išnašą.

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 256, 2005 10 1, p. 63.

         (6)  OL L 357, 2002 12 31, p. 72.

         (7)  OL L 328, 2013 12 7, p. 42.


title: 2013/406/ES: 2013 m. liepos 24 d. Valstybių narių vyriausybių atstovų sprendimas, kuriuo skiriamas Bendrojo Teismo teisėjas

text:
30.7.2013

               LT

               Europos Sąjungos oficialusis leidinys

               L 203/15

         VALSTYBIŲ NARIŲ VYRIAUSYBIŲ ATSTOVŲ SPRENDIMAS
   2013 m. liepos 24 d.
   kuriuo skiriamas Bendrojo Teismo teisėjas
   (2013/406/ES)
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 254 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   kadangi:

               (1)

               2013 m. rugpjūčio 31 d. baigiasi trylikos Bendrojo Teismo teisėjų kadencija. Todėl reikėtų paskirti teisėjus laikotarpiui nuo 2013 m. rugsėjo 1 d. iki 2019 m. rugpjūčio 31 d.;

               (2)

               buvo pasiūlyta Miro PREK paskirti Bendrojo Teismo teisėju kitai kadencijai;

               (3)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Miro PREK tinkamumo eiti Bendrojo Teismo teisėjo pareigas,

         PRIĖMĖ ŠĮ SPRENDIMĄ:
   1 straipsnis
   Miro PREK skiriamas Bendrojo Teismo teisėju laikotarpiui nuo 2013 m. rugsėjo 1 d. iki 2019 m. rugpjūčio 31 d.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. liepos 24 d.

            Pirmininkas

         R. KAROBLIS


title: 1992 m. spalio 26 d. Tarybos sprendimas dėl Europos ekonominės bendrijos ir Jungtinių Amerikos Valstijų susitarimo pasikeičiant raštais dėl Bendrijos direktyvos dėl trečiųjų šalių (Tarybos direktyvos 72/462/EEB) ir atitinkamų Jungtinių Amerikos Valstijų norminių teisės aktų reikalavimų taikymo prekybai šviežia galvijiena ir kiauliena sudarymo

text:
Svarbus teisinis pranešimas

|

31993D0158

Oficialusis leidinys L 068 , 19/03/1993 p. 0001 - 0002 specialusis leidimas suomių kalba: skyrius 11 tomas 21 p. 0085  specialusis leidimas švedų kalba: skyrius 11 tomas 21 p. 0085

		Tarybos sprendimas1992 m. spalio 26 d.dėl Europos ekonominės bendrijos ir Jungtinių Amerikos Valstijų susitarimo pasikeičiant raštais dėl Bendrijos direktyvos dėl trečiųjų šalių (Tarybos direktyvos 72/462/EEB) ir atitinkamų Jungtinių Amerikos Valstijų norminių teisės aktų reikalavimų taikymo prekybai šviežia galvijiena ir kiauliena sudarymo(93/158/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač jos 113 straipsnį,atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus ir kiaules, avis, ožkas ir šviežią mėsą arba mėsos produktus iš trečiųjų šalių [1] (toliau – Bendrijos direktyva dėl trečiųjų šalių),atsižvelgdama į 1987 m. balandžio 28 d. Komisijos sprendimą 87/257/EEB dėl Jungtinių Amerikos Valstijų įmonių, patvirtintų importuoti į Bendriją šviežią mėsą, sąrašo [2],atsižvelgdama į Komisijos rekomendaciją,kadangi 1991 m. gegužės 7 d. pasirašytu pasikeitimu raštais, kaip nurodyta Sprendimo 91/552/EEB 2 straipsnio 2 dalyje, Komisija ir Junginių Amerikos Valstijų Vyriausybė pradėjo lyginti Bendrijos direktyvos dėl trečiųjų šalių ir atitinkamų Jungtinių Amerikos Valstijų norminių teisės aktų reikalavimus, taikomų prekybai šviežia galvijiena ir kiauliena, siekdamos nustatyti, ar Bendrijos ir Jungtinių Amerikos Valstijų reikalavimai yra lygiaverčiai;kadangi šis lyginimas yra baigtas ir paaiškėjo, kad Bendrijos ir Jungtinių Amerikos Valstijų norminių teisės aktų reikalavimai iš esmės suteikia lygiavertes visuomenės sveikatos apsaugos garantijas;kadangi, siekiant užtikrinti lygiavertiškumo pripažinimą, pageidautina, kad būtų nustatyta bendra Bendrijos ir Junginių Amerikos Valstijų norminių teisės aktų reikalavimų taikymo tvarka, kad ateityje prekybai galvijiena bei kiauliena būtų taikomos apsaugos priemonės ir šią prekybą būtų lengviau vykdyti; kadangi tam tikslui buvo pasiektas susitarimas;kadangi, nustatydama šią tvarką, Komisija pateiks Tarybai atitinkamus pasiūlymus dėl Bendrijos direktyvos dėl trečiųjų šalių;kadangi laikotarpiu nuo susitarimo pasirašymo iki visiško jame nurodytų priemonių įgyvendinimo, reikalingos laikinosios priemonės, kurios leistų patvirtinti daugiau Jungtinių Amerikos Valstijų įmonių, galinčių importuoti šviežią galvijieną ir kiaulieną;kadangi šis susitarimas turėtų būti patvirtintas,NUSPRENDĖ:1 straipsnisEuropos ekonominės bendrijos vardu patvirtinamas Europos ekonominės bendrijos ir Jungtinių Amerikos Valstijų susitarimas pasikeičiant raštais dėl Bendrijos direktyvos dėl trečiųjų šalių (Tarybos direktyvos 72/462/EEB) ir atitinkamų Jungtinių Amerikos Valstijų norminių teisės aktų reikalavimų taikymo prekybai šviežia galvijiena ir kiauliena.Susitarimo tekstas pridedamas prie šio sprendimo.2 straipsnisTarybos pirmininkas įpareigojamas paskirti asmenį, turintį teisę pasirašyti Bendriją įpareigojantį susitarimą.Šis sprendimas skelbiamas Europos Bendrijų oficialiajame leidinyje.Priimta Liuksemburge, 1992 m. spalio 26 d.Tarybos varduPirmininkasJ. Gummer[1] OL L 302, 1972 12 31, p. 28. Direktyva su paskutiniais pakeitimais, padarytais Reglamentu (EEB) Nr. 1601/92 (OL L 173, 1992 6 27, p. 13).[2] OL L 121, 1987 5 9, p. 46. Sprendimas su paskutiniais pakeitimais, padarytais Tarybos sprendimu 91/522/EEB (OL L 283, 1991 10 11, p. 14).--------------------------------------------------


title: 2007/2/EB,Euratomas: 2007 m. sausio 1 d. Tarybos sprendimas dėl Audito Rūmų narių skyrimo

text:
4.1.2007

               LT

               Europos Sąjungos oficialusis leidinys

               L 1/5

      TARYBOS SPRENDIMAS

   2007 m. sausio 1 d.
   dėl Audito Rūmų narių skyrimo
   (2007/2/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 247 straipsnio 1, 2 ir 3 dalis,
   atsižvelgdama į Europos atominės energijos bendrijos steigimo sutartį, ypač į jos 160b straipsnio 3 dalį,
   atsižvelgdama į Aktą dėl Bulgarijos Respublikos ir Rumunijos stojimo į Europos Sąjungą sąlygų ir sutarčių, kuriomis yra grindžiama Europos Sąjunga, pritaikomųjų pataisų, ypač į jo 47 straipsnį,
   atsižvelgdama į Europos Parlamento nuomones,
   pagal pirmiau nurodyto Stojimo akto 47 straipsnį Audito Rūmų sudėtis turėtų būti išplėsta paskiriant du papildomus narius šešerių metų kadencijai,
   NUSPRENDĖ:
   1 straipsnis
   Nuo šio sprendimo priėmimo dienos šešerių metų laikotarpiui Audito Rūmų nariais skiriami:

               Nadezhda SANDOLOVA

               Ovidiu ISPIR.

         2 straipsnis
   Šis sprendimas įsigalioja 2007 m. sausio 1 d.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2007 m. sausio 1 d.

            Tarybos vardu

            Pirmininkas

         F.-W. STEINMEIER


title: 2012/508/ES: 2011 m. vasario 24 d. Tarybos sprendimas dėl Europos Sąjungos ir Brazilijos Federacinės Respublikos susitarimo dėl trumpalaikio bevizio režimo paprastų pasų turėtojams sudarymo

text:
21.9.2012

               LT

               Europos Sąjungos oficialusis leidinys

               L 255/3

         TARYBOS SPRENDIMAS
   2011 m. vasario 24 d.
   dėl Europos Sąjungos ir Brazilijos Federacinės Respublikos susitarimo dėl trumpalaikio bevizio režimo paprastų pasų turėtojams sudarymo
   (2012/508/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Europos Sąjungos vardu Komisija vedė derybas su Brazilijos Federacine Respublika dėl susitarimo dėl trumpalaikio bevizio režimo paprastų pasų turėtojams;

               (2)

               tas Susitarimas pasirašytas Europos Sąjungos vardu 2010 m. lapkričio 8 d. atsižvelgiant į tai, kad jis bus sudarytas pagal Tarybos sprendimą 2010/622/ES (1);

               (3)

               šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (2). Todėl Jungtinė Karalystė nedalyvauja jį priimant, jis nėra jai privalomas ar taikomas;

               (4)

               šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (3). Todėl Airija nedalyvauja jį priimant, jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Brazilijos Federacinės Respublikos susitarimas dėl trumpalaikio bevizio režimo paprastų pasų turėtojams (toliau – Susitarimas).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas pateikia Susitarimo 9 straipsnio 1 dalyje numatytą pranešimą (4).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. vasario 24 d.

            Tarybos vardu

            Pirmininkas

         PINTÉR S.

      (1)  OL L 275, 2010 10 20, p. 3.

      (2)  OL L 131, 2000 6 1, p. 43.

      (3)  OL L 64, 2002 3 7, p. 20.

      (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.
   Bendra deklaracija dėl piliečių informavimo apie bevizio režimo susitarimą
   Pripažindamos skaidrumo svarbą Europos Sąjungos ir Brazilijos piliečiams, susitariančiosios šalys sutaria užtikrinti išsamios informacijos apie bevizio režimo susitarimo turinį ir padarinius bei susijusius klausimus sklaidą, kaip antai: apie galiojančius kelionės be vizos dokumentus, teritorinį taikymą, įskaitant visą Šengeno acquis taikančių valstybių narių sąrašą, leidžiamą buvimo laiką bei atvykimo sąlygas ir teisę apskųsti atsisakymo taikyti bevizį režimą atveju.
    ---documentbreak---

               21.9.2012

               LT

               Europos Sąjungos oficialusis leidinys

               L 255/4

         Europos Sąjungos ir Brazilijos Federacinės Respublikos
   SUSITARIMAS
   dėl trumpalaikio bevizio režimo paprastų pasų turėtojams
   EUROPOS SĄJUNGA (toliau – Sąjunga)
   ir
   BRAZILIJOS FEDERACINĖ RESPUBLIKA (toliau – Brazilija)
   toliau kartu – susitariančiosios šalys;
   SIEKDAMOS laikytis abipusiškumo principo ir visų Sąjungos valstybių narių ir Brazilijos piliečiams sudaryti geresnes sąlygas keliauti užtikrindamos bevizį atvykimą ir trumpalaikį buvimą;
   PATVIRTINDAMOS esančios pasiryžusios per kuo trumpesnį laiką užtikrinti abipusį bevizį keliavimą, bet kartu paisydamos visų atitinkamų parlamentinių ir kitų vidaus procedūrų;
   SIEKDAMOS toliau plėtoti draugiškus susitariančiųjų šalių santykius ir gerinti jų ryšius;
   ATSIŽVELGDAMOS į Protokolą dėl Jungtinės Karalystės ir Airijos pozicijos ir Protokolą dėl Šengeno acquis integravimo į Europos Sąjungos teisės sistemą, pridėtą prie Europos Sąjungos sutarties ir Sutarties dėl Europos Sąjungos veikimo, ir patvirtindamos, kad šio susitarimo nuostatos netaikomos Jungtinei Karalystei ir Airijai,
   SUSITARĖ:
   1 straipsnis
   Tikslas
   Pagal šio susitarimo nuostatas galiojančius paprastus pasus turintys Sąjungos piliečiai ir Brazilijos piliečiai gali atvykti į kitos susitariančiosios šalies teritoriją, vykti per ją tranzitu arba būti joje be vizos turizmo ir verslo tikslais ne ilgiau kaip tris mėnesius per šešių mėnesių laikotarpį.
   2 straipsnis
   Sąvokų apibrėžtys
   Šiame susitarime:
   a)   valstybė narė– bet kuri Sąjungos valstybė narė, išskyrus Jungtinę Karalystę ir Airiją;
   b)   Sąjungos pilietis– a punkte apibrėžtos valstybės narės pilietis;
   c)   Brazilijos pilietis– bet kuris Brazilijos pilietybę turintis asmuo;
   d)   Šengeno erdvė– erdvė be vidaus sienų, kurią sudaro a punkte apibrėžtų valstybių narių, taikančių visą Šengeno acquis, teritorijos;
   e)   Šengeno acquis– visos priemonės, kuriomis siekiama užtikrinti laisvą asmenų judėjimą erdvėje be vidaus sienų, taip pat tiesiogiai susijusios šalutinės išorės sienų kontrolės, prieglobsčio bei imigracijos priemonės ir nusikalstamumo prevencijos bei kovos su juo priemonės.
   3 straipsnis
   Taikymo sritis
   1.   Šiame susitarime turizmo ir verslo tikslai suvokiami kaip:

               —

               turistinė veikla,

               —

               giminaičių lankymas,

               —

               prekybos galimybių tyrimas, dalyvavimas susitikimuose, sutarčių pasirašymas ir finansinė, vadovavimo bei administravimo veikla,

               —

               dalyvavimas susitikimuose, konferencijose, seminaruose, jeigu negaunamas atlygis iš atitinkamų šiai veiklai numatytų Brazilijos arba Sąjungos šaltinių (išskyrus tiesioginių buvimo išlaidų padengimą arba dienpinigius),

               —

               dalyvavimas sporto varžybose ir meno konkursuose, jeigu dalyviai negauna atlygio iš Brazilijos arba Sąjungos šaltinių, net jeigu varžosi dėl laimėjimų, taip pat ir su piniginėmis premijomis.

         2.   Sąjungos piliečiams ir Brazilijos piliečiams, norintiems užsiimti apmokama veikla arba būti įdarbintiems, vykdyti mokslinius tyrimus, stažuotis, mokytis ir dirbti socialinį darbą, taip pat teikti techninę pagalbą, užsiimti misionierių, religine ar menine veikla, šis susitarimas netaikomas.
   4 straipsnis
   Bevizio režimo ir buvimo sąlygos
   1.   Šiuo susitarimu numatytas bevizis režimas taikomas nepažeidžiant susitariančiųjų šalių įstatymų, susijusių su atvykimo ir trumpalaikio buvimo sąlygomis. Valstybės narės ir Brazilija pasilieka teisę neleisti atvykti į savo teritoriją arba trumpai joje būti, jeigu nesilaikoma vienos ar kelių iš šių sąlygų.
   2.   Sąjungos piliečiai, kuriems taikomas šis susitarimas, būdami Brazilijos teritorijoje, laikosi joje galiojančių įstatymų ir kitų teisės aktų.
   3.   Brazilijos piliečiai, kuriems taikomas šis susitarimas, būdami bet kurios valstybės narės teritorijoje, laikosi joje galiojančių įstatymų ir kitų teisės aktų.
   4.   Bevizis režimas taikomas nepaisant transporto, kuriuo kertamos susitariančiųjų šalių sienos, per kurias vykdomas tarptautinis keleivių eismas, rūšies.
   5.   Nepažeidžiant 7 straipsnio, šiuo susitarimu neapimami klausimai, reglamentuojami Sąjungos teisės, valstybių narių nacionalinės teisės ir Brazilijos nacionalinės teisės.
   5 straipsnis
   Buvimo trukmė
   1.   Šio susitarimo tikslais Sąjungos piliečiai gali būti Brazilijos teritorijoje ne ilgiau kaip tris mėnesius per šešių mėnesių laikotarpį nuo pirmojo atvykimo į šalies teritoriją dienos.
   2.   Šio susitarimo tikslais Brazilijos piliečiai gali būti Šengeno erdvėje ne ilgiau kaip tris mėnesius per šešių mėnesių laikotarpį nuo pirmojo atvykimo į bet kurios valstybės narės, taikančios visą Šengeno acquis, teritoriją dienos. Šie trys mėnesiai per šešių mėnesių laikotarpį apskaičiuojami, neatsižvelgiant į buvimą valstybėje narėje, kuri dar netaiko viso Šengeno acquis.
   3.   Brazilijos piliečiai ne ilgiau kaip tris mėnesius per šešių mėnesių laikotarpį nuo pirmojo atvykimo dienos gali būti kiekvienos valstybės narės, kuri taiko dar ne visą Šengeno acquis, teritorijoje, neatsižvelgiant į apskaičiuotą buvimą Šengeno erdvėje laiką.
   4.   Susitarimas neturi įtakos galimybei Brazilijai ir valstybėms narėms pratęsti buvimo laikotarpį praėjus trims mėnesiams pagal nacionalinę teisę ir Sąjungos teisę.
   6 straipsnis
   Susitarimo valdymas
   1.   Susitariančiosios šalys įsteigia Ekspertų komitetą (toliau – komitetas).
   Komitetą sudaro Sąjungos ir Brazilijos atstovai. Sąjungai atstovauja Europos Komisija.
   2.   Prireikus komitetas sušaukiamas vienos iš susitariančiųjų šalių prašymu prižiūrėti, kaip įgyvendinamas šis susitarimas, ir nesutarimams dėl šio susitarimo nuostatų aiškinimo arba taikymo spręsti.
   7 straipsnis
   Šio susitarimo ir esamų dvišalių valstybių narių ir Brazilijos susitarimų dėl vizų santykis
   Šiuo susitarimu nepažeidžiamos atskirų valstybių narių ir Brazilijos galiojančių dvišalių susitarimų arba sutarčių nuostatos, jeigu jos apima šio susitarimo taikymo sričiai nepriklausančius klausimus.
   8 straipsnis
   Apsikeitimas pasų pavyzdžiais
   1.   Jeigu to dar nepadarė, Brazilija ir valstybės narės ne vėliau negu per trisdešimt (30) dienų nuo šio susitarimo pasirašymo diplomatiniais kanalais apsikeičia galiojančių paprastų pasų pavyzdžiais.
   2.   Jeigu įvedami nauji paprasti pasai arba pakeičiami galiojantieji, susitariančiosios šalys diplomatiniais kanalais ne vėliau negu per trisdešimt (30) dienų iki jų taikymo pradžios perduoda viena kitai šių naujų arba pakeistų pasų pavyzdžius ir kartu pateikia išsamią informaciją apie jų specifikacijas ir taikymą.
   9 straipsnis
   Baigiamosios nuostatos
   1.   Šį susitarimą susitariančiosios šalys ratifikuoja arba patvirtina atitinkama vidaus tvarka, ir jis įsigalioja pirmąją antro mėnesio, einančio po datos, kurią susitariančiosios šalys praneša viena kitai, kad yra baigusios minėtas procedūras, dieną.
   2.   Šis susitarimas sudaromas neapibrėžtam laikui, nebent būtų nutrauktas pagal 5 dalį.
   3.   Šis susitarimas gali būti iš dalies keičiamas raštišku susitariančiųjų šalių susitarimu. Pakeitimai įsigalioja po to, kai susitariančiosios šalys praneša viena kitai, kad šiam tikslui būtinos vidaus procedūros baigtos.
   4.   Kiekviena susitariančioji šalis gali sustabdyti viso šio susitarimo arba jo dalies taikymą, apie sprendimą sustabdyti taikymą kitai susitariančiajai šaliai pranešama ne vėliau kaip prieš du mėnesius iki jo įsigaliojimo. Šio susitarimo taikymą sustabdžiusi susitariančioji šalis nedelsdama informuoja kitą susitariančiąją šalį, jeigu priežasčių, dėl kurių susitarimo taikymas buvo sustabdytas, nebelieka.
   5.   Kiekviena susitariančioji šalis gali nutraukti šį susitarimą raštu pranešdama kitai susitariančiajai šaliai. Šis susitarimas netenka galios po 90 dienų nuo tokio pranešimo dienos.
   6.   Brazilija gali sustabdyti šio susitarimo taikymą arba susitarimą nutraukti tik visų Sąjungos valstybių narių atžvilgiu.
   7.   Sąjunga gali sustabdyti šio susitarimo taikymą arba susitarimą nutraukti tik visų savo valstybių narių vardu.

      Priimta Briuselyje dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; tekstas vienodai autentiškas visomis šiomis kalbomis.
      Съставено в Брюксел на осми ноември две хиляди и десета година.
      Hecho en Bruselas, el ocho de noviembre de dos mil diez.
      V Bruselu dne osmého listopadu dva tisíce deset.
      Udfærdiget i Bruxelles den ottende november to tusind og ti.
      Geschehen zu Brüssel am achten November zweitausendzehn.
      Kahe tuhande kümnenda aasta novembrikuu kaheksandal päeval Brüsselis.
      'Εγινε στις Βρυξέλλες, στις οκτώ Νοεμβρίου δύο χιλιάδες δέκα.
      Done at Brussels on the eighth day of November in the year two thousand and ten.
      Fait à Bruxelles, le huit novembre deux mille dix.
      Fatto a Bruxelles, addì otto novembre duemiladieci.
      Briselē, divi tūkstoši desmitā gada astotajā novembrī.
      Priimta du tūkstančiai dešimtų metų lapkričio aštuntą dieną Briuselyje.
      Kelt Brüsszelben, a kétezer-tizedik év november nyolcadik napján.
      Magħmul fi Brussell, fit-tmien jum ta' Novembru tas-sena elfejn u għaxra.
      Gedaan te Brussel, de achtste november tweeduizend tien.
      Sporządzono w Brukseli dnia ósmego listopada roku dwa tysiące dziesiątego.
      Feito em Bruxelas, em oito de novembro de dois mil e dez.
      Întocmit la Bruxelles la opt noiembrie două mii zece.
      V Bruseli dňa ôsmeho novembra dvetisícdesať.
      V Bruslju, dne osmega novembra leta dva tisoč deset.
      Tehty Brysselissä kahdeksantena päivänä marraskuuta vuonna kaksituhattakymmenen.
      Som skedde i Bryssel den åttonde november tjugohundratio.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Федеративна република Бразилия
         Por la República Federativa de Brasil
         Za Brazilskou federativní republiku
         For Den Føderative Republik Brasilien
         Für die Föderative Republik Brasilien
         Brasiilia Liitvabariigi nimel
         Για την Ομοσπονδιακή Δημοκρατία της Βραζιλίας
         For the Federative Republic of Brazil
         Pour la République fédérative du Brésil
         Per la Repubblica federativa del Brasile
         Brazīlijas Federatīvās Republikas vārdā –
         Brazilijos Federacinės Respublikos vardu
         A Brazil Szövetségi Köztársaság részéről
         Għar-Repubblika Federattiva tal-Brażil
         Voor de Federale Republiek Brazilië
         W imieniu Federacyjnej Republiki Brazylii
         Pela República Federativa do Brasil
         Pentru Republica Federativă a Braziliei
         Za Brazílsku federatívnu republiku
         Za Federativno republiko Brazilijo
         Brasilian liittotasavallan puolesta
         För Förbundsrepubliken Brasilien


title: 2001 m. birželio 18 d. Tarybos sprendimas dėl Europos bendrijos ir Rumunijos susitarimo dėl Rumunijos dalyvavimo Europos aplinkos agentūroje bei Europos aplinkos informacijos ir stebėjimo tinkle sudarymo

text:
Svarbus teisinis pranešimas

|

32001D0584

Oficialusis leidinys L 213 , 07/08/2001 p. 0020 - 0020

		Tarybos sprendimas2001 m. birželio 18 d.dėl Europos bendrijos ir Rumunijos susitarimo dėl Rumunijos dalyvavimo Europos aplinkos agentūroje bei Europos aplinkos informacijos ir stebėjimo tinkle sudarymo(2001/584/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 175 straipsnio 1 dalį kartu su 300 straipsnio 2 dalies pirmosios pastraipos pirmuoju sakiniu ir 300 straipsnio 3 dalies pirmąja pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi:(1) Reglamentu (EEB) Nr. 1210/90 [3] buvo įkurta Europos aplinkos agentūra bei Europos aplinkos informacijos ir stebėjimo tinklas.(2) 1997 m. gruodžio mėn. Liuksemburge susirinkusi Europos Vadovų Taryba nusprendė, kad dalyvavimas Bendrijos programose ir agentūrose yra būdas išplėsti Vidurio ir Rytų Europos šalių pasirengimo narystei strategiją. Agentūrų atveju Europos Vadovų Tarybos išvados numato, kad "Bendrijos agentūros, kuriose galės dalyvauti šalys kandidatės, bus nurodomos kiekvienu konkrečiu atveju".(3) 1999 m. gruodžio mėn. Helsinkyje susirinkusi Europos Vadovų Taryba dar kartą patvirtino visa apimantį stojimo proceso, kuriame šiuo metu vienodomis sąlygomis dalyvauja 13 šalių kandidačių, pobūdį.(4) 2000 m. vasario 14 d. Taryba įgaliojo Komisiją vesti derybas dėl narystės siekiančių šalių dalyvavimo Europos aplinkos agentūroje. 2000 m. spalio 9 d. Komisija pasirašė derybų baigiamąjį aktą.(5) Šiame sprendime minimas Susitarimas turėtų būti patvirtintas,NUSPRENDĖ:1 straipsnisBendrijos vardu patvirtinamas Europos bendrijos ir Rumunijos susitarimas dėl Rumunijos dalyvavimo Europos aplinkos agentūroje bei Europos aplinkos informacijos ir stebėjimo tinkle.Susitarimo tekstas yra pateikiamas kaip šio sprendimo priedas.2 straipsnisTarybos pirmininkas įgaliojamas paskirti asmenį (-is), įgaliotą (-us) deponuoti Susitarimo 18 straipsnyje numatytą pranešimą.3 straipsnisŠis sprendimas skelbiamas Europos Bendrijų oficialiajame leidinyje.Priimta Liuksemburge, 2001 m. birželio 18 d.Tarybos varduPirmininkasM. Winberg[1] OL C 120 E, 2001 4 24, p. 227.[2] Nuomonė pateikta 2001 5 31 (dar nepaskelbta Oficialiajame leidinyje).[3] OL L 120, 1990 5 11, p. 1. Reglamentas su paskutiniais pakeitimais, padarytais Reglamentu (EB) Nr. 933/1999 (OL L 117, 1999 5 5, p. 1).--------------------------------------------------


title: 2016 m. vasario 9 d. ELPA priežiūros institucijos sprendimas Nr. 36/16/COL, kuriuo panaikinama Sprendimo Nr. 227/04/COL dalis dėl Islandijos statuso, susijusio su virusiniu hemoraginiu sepsiu (VHS) [2016/1862]

text:
20.10.2016

               LT

               Europos Sąjungos oficialusis leidinys

               L 284/35

         ELPA PRIEŽIŪROS INSTITUCIJOS SPRENDIMAS
   Nr. 36/16/COL
   2016 m. vasario 9 d.
   kuriuo panaikinama Sprendimo Nr. 227/04/COL dalis dėl Islandijos statuso, susijusio su virusiniu hemoraginiu sepsiu (VHS) [2016/1862]
   ELPA PRIEŽIŪROS INSTITUCIJA,
   atsižvelgdama į EEE susitarimo I priedo I skyriaus 4.1 dalies 5a punkte nurodytą teisės aktą (2006 m. spalio 24 d. Tarybos direktyva 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (1)), suderintą su EEE susitarimu prie jo pridėto 1 protokolo 4 punkto d papunkčiu ir Susitarimo dėl Priežiūros institucijos ir Teisingumo Teismo 1 protokolo 1 straipsnio 2 dalimi ir 3 straipsniu,
   atsižvelgdama į 2013 m. gruodžio 11 d. ELPA priežiūros institucijos (toliau – Institucija) sprendimą Nr. 494/13/COL, kuriuo Kolegijos nariui, konkrečiai atsakingam už veterinarijos ir fitosanitarijos klausimus, suteikiami įgaliojimai priimti tam tikrus sprendimus toje srityje (dokumentas Nr. 683826),
   kadangi:
   Sprendimu Nr. 227/04/COL Institucija pripažino visą Islandijos žemyninę ir pakrantės teritorijas neužkrėstomis infekcine hematopoetine nekroze (IHN) ir virusiniu hemoraginiu sepsiu (VHS);
   2015 m. spalio 23 d. Islandija per pranešimo apie gyvūnų ligas sistemą pranešė apie Landnaumshoulvo regione laukinės kilmės jūrų rupūžių, kurios yra naudojamos veisimui, tarpe kilusį VHS protrūkį. Daugiau informacijos apie priemones, kurių buvo imtasi, pateikta 2015 m. lapkričio 13 d. rašte (dokumentas Nr. 780869, IS nuoroda ANR15110004/20.5);
   atsižvelgiant į tai, kas išdėstyta pirmiau, Sprendimu Nr. 227/04/COL nustatytas Islandijos, kaip VHS neužkrėstos teritorijos, statusas turėtų būti panaikintas;
   Islandijos statusas, susijęs su IHN, nesikeitė;
   todėl tikslinga panaikinti tik Sprendimo Nr. 227/04/COL nuostatas dėl Islandijos statuso, susijusio su VHS;
   šis sprendimas atitinka ELPA veterinarijos ir fitosanitarijos komiteto nuomonę,
   PRIĖMĖ ŠĮ SPRENDIMĄ:

               1.

               Sprendimo Nr. 227/04/COL nuostatos dėl Islandijos statuso, susijusio su virusiniu hemoraginiu sepsiu, panaikinamos.

               2.

               Sprendimo Nr. 227/04/COL nuostatos dėl Islandijos statuso, susijusio su infekcine hematopoetine nekroze, galioja toliau.

               3.

               Šis sprendimas skirtas Islandijai.

      Priimta Briuselyje 2016 m. vasario 9 d.

            ELPA priežiūros institucijos vardu

         Helga JÓNSDÓTTIR

            Kolegijos narė

         Carsten ZATSCHLER

            Direktorius

      (1)  OL L 328, 2006 11 24, p. 14.


title: 2016 m. spalio 17 d. Tarybos sprendimas (ES) 2016/1877 dėl pozicijos, kuri turi būti priimta Europos Sąjungos vardu Jungtinių Tautų Europos ekonominės komisijos Ekspertų grupėje dėl Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) ir Kelių transporto darbo grupėje (Tekstas svarbus EEE)

text:
22.10.2016

               LT

               Europos Sąjungos oficialusis leidinys

               L 288/49

         TARYBOS SPRENDIMAS (ES) 2016/1877
   2016 m. spalio 17 d.
   dėl pozicijos, kuri turi būti priimta Europos Sąjungos vardu Jungtinių Tautų Europos ekonominės komisijos Ekspertų grupėje dėl Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) ir Kelių transporto darbo grupėje
   (Tekstas svarbus EEE)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Teisingumo Teismas 1971 m. kovo 31 d. sprendime Byloje 22/70 (1), AETR, pripažino, kad kelių transporto priemonių ekipažų, važinėjančių tarptautiniais maršrutais, darbas priskiriamas Sąjungos išimtinei išorės kompetencijai. Nuo tada šia kompetencija remtasi daugelyje Sąjungos teisės aktų, būtent – Europos Parlamento ir Tarybos reglamente (EB) Nr. 561/2006 (2) ir Europos Parlamento ir Tarybos reglamente (ES) Nr. 165/2014 (3). Kadangi Reglamento (EB) Nr. 561/2006 taikymo sritis apima Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (toliau – AETR) (4) dalyką, Sąjunga turi teisę derėtis dėl AETR ir jį sudaryti;

               (2)

               pagal AETR Jungtinių Tautų Europos ekonominė komisija (toliau – JT EEK) įsteigė Ekspertų grupę (toliau – Ekpertų grupė). Ši grupė yra įgaliota rengti ir teikti AETR, įskaitant jo 22bis straipsnį, dalinio keitimo pasiūlymus;

               (3)

               kitas Ekspertų grupės susitikimas vyks 2016 m. spalio 24 d., o JT EEK Kelių transporto darbo grupės (toliau – Darbo grupė) susitikimas – 2016 m. spalio 25 d. Ekspertų grupė ir Darbo grupė ketina susitikimuose išnagrinėti AETR Susitariančiųjų Šalių (toliau – Susitariančios Šalys) pateiktus pasiūlymus, kuriais remiantis, jei jiems pritars Ekspertų grupė, gali būti iš dalies pakeistas AETR po to, kai bus pradėta ir baigta tokių dalinių pakeitimų procedūra. Dėl to atsiras teisinių padarinių, nurodytų SESV 218 straipsnio 9 dalyje;

               (4)

               siekiant visoje Europoje suderinti kelių transporto priemonėse naudojamų tachografų taisykles, būtina taikyti ypatingą sprendimų priėmimo procesą. Taikant tokį procesą turi būti atsižvelgiama į Sąjungos ir tų trečiųjų šalių, kurios yra Susitariančios Šalys, interesus;

               (5)

               AETR 22bis straipsnyje numatyta, kad Tarybos reglamento (EEB) Nr. 3821/85 (5) pakeitimus, susijusius su skaitmeniniu tachografu, savaime perima visos Susitariančiosios Šalys be jokių oficialių konsultacijų arba balsavimo. Kai kurios ES nepriklausančios Susitariančiosios Šalys yra nepatenkintos tuo, kad jos neturėjo pakankamų galimybių dalyvauti rengiant ir priimant skaitmeninio tachografo technines specifikacijas. Komisijos komunikate „Skaitmeninis tachografas – būsimos veiklos gairės“ pripažįstama, kad toks mechanizmas trukdo tinkamai ir darniai diegti skaitmeninius tachografus ES nepriklausančiose Susitariančiosiose Šalyse. Todėl Sąjungai svarbu pakeisti sprendimų, susijusių su skaitmeniniais tachografais, priėmimo procesą ir pasiūlyti Ekspertų grupei išbraukti AETR 22bis straipsnį, o skaitmeninio tachografo technines specifikacijas keisti laikantis AETR 22 straipsnio 1–3 dalyse nustatytos procedūros;

               (6)

               atsižvelgiant į tai, kad skaitmeninio tachografo specifikacijų daliniai pakeitimai neturėtų paveikti AETR principų ir veikimo, nes tos specifikacijos turėtų būti tik reguliariai atnaujinamos atsižvelgiant į technikos laimėjimus, Susitariančiųjų Šalių skaičius, kurio reikia, kad būtų pareikštas prieštaravimas tiems daliniams pakeitimams, turėtų būti padidintas nuo trečdalio iki bent pusės;

               (7)

               yra keli argumentai, kodėl Sąjunga turėtų prisijungti prie AETR. Pirma, Byloje 22/70 patvirtinta, kad kelių transporto priemonių ekipažų, važinėjančių tarptautiniais maršrutais, darbas yra Sąjungos išimtinės kompetencijos dalykas. Antra, toks prisijungimas prie AETR užsitikrintų Sąjungos interesų veiksmingą atstovimą. Trečia, AETR ir pasiūlyto sprendimų priėmimo proceso specifika pateisina tai, kodėl Sąjunga turėtų būti Susitariančiąja Šalimi;

               (8)

               pagal AETR 14 straipsnį prisijungti gali tik JT EEK valstybės narės ir valstybės, kurios į JT EEK priimtos patariamojo balso teise. Dėl šios priežasties, siekiant sudaryti sąlygas Sąjungai prisijungti prie AETR, turėtų būti pasiūlyta iš dalies pakeisti 14 straipsnį ir jame numatyti galimybę prie AETR prisijungti regioninės integracijos organizacijoms. Sąjungos prisijungimas prie AETR neturėtų tapti precedentu būsimiems Sąjungos prisijungimams prie kitų tarptautinių organizacijų;

               (9)

               kai tik AETR bus numatyta galimybė regioninės integracijos organizacijoms prisijungti prie jo, Taryba, remdamasi Komisijos pasiūlymu, galėtų priimti sprendimą dėl Sąjungos prisijungimo prie AETR. Jei Sąjunga taps AETR Susitariančiąja Šalimi, pozicijas, kurios turėtų būti priimtos Sąjungos vardu įvairiuose AETR organuose, pagal SESV 218 straipsnio 9 dalį turėtų nustatyti Taryba. Atitinkamai, Komisija pateiktų Tarybai pasiūlymą, kuriame bus nustatyta Sąjungos pozicija, kurią reikės pristatyti bei ginti, o prireikus – teksto, dėl kurio bus balsuojama AETR kontekste, projektas;

               (10)

               AETR 10 straipsnyje numatoma, kad tachografas, kuris sukonstruotas, įrengtas, naudojamas ir išbandytas pagal Reglamentą (EEB) Nr. 3821/85, būtų laikomas atitinkančiu AETR reikalavimus. Tas principas galioja visiems tachografo specifikacijų pakeitimams, nesvarbu, ar jie priimti pagal Reglamentą (EEB) Nr. 3821/85 arba kitą teisės aktą. Todėl jis taikomas Reglamentui (ES) Nr. 165/2014, kuriuo panaikintas ir pakeistas Reglamentas (EEB) Nr. 3821/85, ir Komisijos įgyvendinimo reglamentui (ES) 2016/799 (6), kuriuo nustatomos naujojo skaitmeninio tachografo techninės specifikacijos. Dėl šių priežasčių AETR 10 straipsnis turėtų būti iš dalies pakeistas į jį įrašant nuorodas į Reglamentą (ES) Nr. 165/2014 ir Įgyvendinimo reglamentą (ES) 2016/799, kurie abu turėtų būti taikomi nuo 2019 m. birželio 15 d.;

               (11)

               be to, į AETR priedą turėtų būti įterptas naujas priedėlis, į kurį būtų įrašytos Įgyvendinimo reglamento (ES) 2016/799 nuostatos ir tos jo nuostatos, kurios bus atnaujintos derinant jas su technine pažanga;

               (12)

               AETR priedo 2 pridėlyje nustatytas skaitmeninio tachografo patvirtinimo sertifikatas turėtų būti iš dalies pakeistas taip, kad jį būtų galima naudoti pažangiesiems tachografams ir jų sudedamosioms dalims patvirtinti;

               (13)

               todėl tikslinga nustatyti poziciją, kuri turi būti priimta Sąjungos vardu Ekspertų grupėje ir Darbo grupėje,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kuri turi būti priimta Sąjungos vardu Ekspertų grupėje dėl Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) ir Kelių transporto darbo grupėje grindžiama prie šio sprendimo pridėtu priedėliu, o ją pareikš Sąjungos interesų labui bendrai veikiančios valstybės narės, kurios yra AETR Susitariančiosios Šalys.
   2.   Apie siūlomus dalinius pakeitimus valstybės narės praneša Ekspertų grupei.
   3.   Formaliems ir nereikšmingiems 1 dalyje nurodytos pozicijos daliniams pakeitimams galima pritarti nereikalaujant iš dalies keisti tą poziciją.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2016 m. spalio 17 d.

            Tarybos vardu

            Pirmininkas

         L. SÓLYMOS

      (1)  1971 m. kovo 31 d. Teisingumo Teismo sprendimas Komisija prieš Tarybą, 22/70, ECLI:ES:C:1971:32.

      (2)  2006 m. kovo 15 d. Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo ir iš dalies keičiantis Tarybos reglamentus (EEB) Nr. 3821/85 ir (EB) Nr. 2135/98 bei panaikinantis Reglamentą (EEB) Nr. 3820/85 (OL L 102, 2006 4 11, p. 1.)

      (3)  2014 m. vasario 4 d. Europos Parlamento ir Tarybos reglamentas (ES) Nr. 165/2014 dėl kelių transporto priemonėse naudojamų tachografų, kuriuo panaikinamas Tarybos reglamentas (EEB) Nr. 3821/85 dėl kelių transporto priemonėse naudojamų tachografų ir iš dalies keičiamas Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo (OL L 60, 2014 2 28, p. 1).

      (4)  OL L 95, 1978 4 8, p. 1.

      (5)  1985 m. gruodžio 20 d. Tarybos reglamentas (EEB) Nr. 3821/85 dėl kelių transporto priemonėse naudojamų tachografų (OL L 370, 1985 12 31, p. 8).

      (6)  2016 m. kovo 18 d. Komisijos įgyvendinimo reglamentas (ES) 2016/799, kuriuo įgyvendinamas Europos Parlamento ir Tarybos reglamentas (ES) Nr. 165/2014 ir nustatomi tachografų ir jų komponentų konstrukcijos, bandymo, įrengimo, naudojimo ir remonto reikalavimai (OL L 139, 2016 5 26, p. 1).

      I PRIEDAS

         22 straipsnio pakeitimas ir 22bis straipsnio išbraukimas

                  1.

                  22 straipsnis iš dalies keičiamas taip:

                              a)

                              22 straipsnio 1 ir 2 dalys pakeičiamos taip:
                              „1.   Šio Susitarimo priedo 1, 1B, 1C ir 2 priedėliai gali būti keičiami šiame straipsnyje nustatyta tvarka.
                              2.   Susitariančiosios Šalies prašymu bet kokias pataisas, siūlomas šio Susitarimo priedo 1, 1B, 1C arba 2 priedėliams, svarsto Europos ekonomikos komisijos Kelių transporto pagrindinė darbo grupė.“;

                              b)

                              4 dalis pakeičiama taip:
                              „4.   Pataisa priimama, jeigu Generaliniam Sekretoriui per šešis mėnesius po pranešimo paskelbimo dienos apie prieštaravimą dėl pataisos praneša mažiau kaip pusė Susitariančiųjų Šalių kompetentingų įstaigų.“;

                              c)

                              įrašoma nauja 6 dalis:
                              „6.   Jeigu dėl siūlomos šio Susitarimo 1B arba 1C priedėlio pataisos reikia iš dalies pakeisti kitas Susitarimo nuostatas, 1B arba 1C priedėlio pataisos negali įsigalioti anksčiau, nei įsigalioja tų kitų nuostatų pataisos, padarytos pagal 21 straipsnį. Tokiu atveju, jei 1B arba 1C priedėlio pataisos pateikiamos kartu su kitų Susitarimo nuostatų pataisomis, įsigaliojimo diena yra diena, nustatyta taikant 21 straipsnyje aprašytą procedūrą.“

                  2.

                  22bis straipsnis išbraukiamas.

      II PRIEDAS

         14 straipsnio pakeitimas

      14 straipsnis iš dalies keičiamas taip:

                  a)

                  Po 1 dalies įrašoma ši 1a dalis:
                  „1a.   Šį Susitarimą taip pat gali pasirašyti regioninės integracijos organizacijos. Šiame Susitarime regioninės integracijos organizacija – bet kuri tam tikro regiono suverenių valstybių įkurta organizacija, kurios kompetencijai priklauso tam tikri šiuo susitarimu reglamentuojami klausimai ir kuri tinkamai įgaliota šį susitarimą pasirašyti, ratifikuoti, priimti, patvirtinti arba prie jo prisijungti.
                  Siekiant iš dalies pakeisti 1, 1B, AC, 2 ir 3 priedėlius, regioninės integracijos organizacijos, kuri yra susitarimo Susitariančioji Šalis, atstovas balsuodamas atiduoda organizacijos valstybių narių balsus, tačiau nereikalaujama, kad tos valstybės narės dalyvautų balsuojant.“;

                  b)

                  5 dalis pakeičiama taip:
                  „5.   Kiekvienoje valstybėje arba regioninės integracijos organizacijoje, kuri ratifikuoja šį Susitarimą arba prisijungia prie jo po to, kai aštuntasis ratifikavimo arba prisijungimo dokumentas, nurodytas šio straipsnio 4 dalyje, yra perduodamas saugoti, šis Susitarimas įsigalioja praėjus šimtui aštuoniasdešimčiai dienų po to, kai ta valstybė arba regioninės integracijos organizacija įteikia saugoti ratifikavimo arba prisijungimo dokumentą.“

      III PRIEDAS

         10 straipsnio pakeitimas

      10 straipsnio 3 dalis pakeičiama taip:

         „3.   Jei transporto priemonės, kuri pirmą kartą užregistruota iki 2019 m. birželio 14 d., tachografo konstrukcija, įrengimas, naudojimas ir bandymas atitinka 1985 m. gruodžio 20 d. Tarybos reglamento (EEB) Nr. 3821/85 ir šio Susitarimo 1B priedėlio reikalavimus, laikoma, kad toks tachografas atitinka šio Susitarimo reikalavimus.
         Jei transporto priemonės, kuri pirmą kartą užregistruota 2019 m. birželio 15 d. ir vėliau, tachografo konstrukcija, įrengimas, naudojimas ir bandymas atitinka 2014 m. vasario 4 d. Tarybos reglamento (ES) Nr. 165/2014 ir šio Susitarimo 1C priedėlio reikalavimus, laikoma, kad toks tachografas atitinka šio Susitarimo reikalavimus.“

      IV PRIEDAS

         1C priedėlis
         Įgyvendinimo reglamento (ES) 2016/799 IC priedas įtraukiamas į AETR priedą kaip 1C priedėlis.

      V PRIEDAS

         Gaminių patvirtinimo sertifikatas pagal 1B arba 1C priedėlį

      2 priedėlio III skyrius „III. Gaminių patvirtinimo sertifikatas pagal 1B priedėlį“ pakeičiamas taip:

         „III.   Gaminių patvirtinimo sertifikatas pagal 1B arba 1C priedėlį
             (1)

         Susitariančioji Šalis įformina patvirtinimą ir prašymo pateikėjui išduoda patvirtinimo sertifikatą, parengtą pagal čia toliau pateiktą pavyzdį. Naudodamosi šio dokumento kopijomis, Susitariančiosios Šalys kitoms Susitariančiosioms Šalims praneša apie išduotus arba anuliuotus patvirtinimus.

            Gaminių patvirtinimo sertifikatas pagal 1B arba 1C priedėlį
             (1)

         Kompetentingos įstaigos pavadinimas
         Pranešimas apie (2):
         patvirtinimą
         patvirtinimo anuliavimą
         tachografo modelio
         tachografo sudedamosios dalies (3)

         vairuotojo kortelės
         dirbtuvių kortelės
         įmonės kortelės
         tikrintojo kortelės
         Patvirtinimo Nr. …

                     1)

                     Gamintojas arba prekės ženklas

                     2)

                     Modelio pavadinimas

                     3)

                     Gamintojo pavadinimas

                     4)

                     Gamintojo adresas

                     5)

                     Pateikimo patvirtinti data

                     6)

                     Bandymo laboratorija arba laboratorijos

                     7)

                     Ataskaitų datos ir numeriai

                     8)

                     Patvirtinimo data

                     9)

                     Patvirtinimo anuliavimo data

                     10)

                     Tachografo sudedamosios (-ųjų) dalies (-ių), su kuria (-iomis) bus naudojama sudedamoji dalis, modelis

                     11)

                     Vieta

                     12)

                     Data

                     13)

                     Pridėti aprašomieji dokumentai

                     14)

                     Pastabos (įskaitant plombų tvirtinimo vietą, jei taikytina)

               …
         (Parašas)


title: 2009/357/EB: 2009 m. balandžio 27 d. Komisijos sprendimas, iš dalies keičiantis Sprendimą 2007/134/EB, kuriuo įsteigiama Europos mokslinių tyrimų taryba (Tekstas svarbus EEE)

text:
1.5.2009

               LT

               Europos Sąjungos oficialusis leidinys

               L 110/37

      KOMISIJOS SPRENDIMAS

   2009 m. balandžio 27 d.
   iš dalies keičiantis Sprendimą 2007/134/EB, kuriuo įsteigiama Europos mokslinių tyrimų taryba
   (Tekstas svarbus EEE)
   (2009/357/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2006 m. gruodžio 18 d. Europos Parlamento ir Tarybos sprendimą Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (1), ypač jo 2 ir 3 straipsnius,
   atsižvelgdama į 2006 m. gruodžio 19 d. Tarybos sprendimą 2006/972/EB dėl specialiosios programos „Idėjos“, įgyvendinančios Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007–2013 m.) (2), ypač jo 4 straipsnio 2 ir 3 dalis,
   kadangi:

               (1)

               Septintojoje bendrojoje programoje yra nustatyta, kad specialiosios programos „Idėjos“ tikslas – paremti tyrinėtojų iniciatyvą, skirtą netirtų sričių moksliniams tyrimams, kurie yra susiję su visomis mokslo, inžinerijos ir akademinėmis sritimis ir kurių tyrimo objektus pasirenka tyrinėtojai.

               (2)

               Sprendimu 2007/134/EB (3) Komisija įsteigė Europos mokslinių tyrimų tarybą (toliau – EMTT) specialiajai programai „Idėjos“ įgyvendinti.

               (3)

               Pagal Sprendimo 2007/134/EB 1 straipsnį Europos mokslinių tyrimų tarybą sudaro nepriklausoma Mokslo taryba ir paskirtoji įgyvendinimo struktūra.

               (4)

               Mokslo taryba sudaryta iš Komisijos paskirtų mokslo darbuotojų, inžinierių ir mokslininkų, veikiančių kaip individualūs, nepriklausomi nuo pašalinės įtakos asmenys, kurių reputacija nekelia jokios abejonės. Ji veikia pagal Sprendimo 2007/134/EB 3 straipsnyje numatytus įgaliojimus.

               (5)

               Pagal Sprendimo 2007/134/EB 4 straipsnio 1 dalį Mokslo taryba sudaryta iš ne daugiau kaip 22 narių.

               (6)

               Dėl asmeninių priežasčių atsistatydino šie trys Mokslo tarybos nariai: Atvirojo Katalonijos universiteto prof. Manuel CASTELLS, Mainco Max Planck chemijos instituto prof. Paul J. CRUTZEN, Oksfordo universiteto prof. lordas MAY.

               (7)

               Pagal Sprendimo 2007/134/EB 4 straipsnio 7 dalį, jeigu narys atsistatydina arba jeigu baigiasi jo kadencija, kurios pratęsti neleidžiama, Komisija paskiria kitą narį.

               (8)

               Pagal Sprendimo 2007/134/EB 4 straipsnio 6 dalį nariai skiriami ketverių metų laikotarpiui, kurį, taikant Mokslo tarybos veiklos nepertraukiamumą turinčią užtikrinti rotacijos sistemą, leidžiama kartą pratęsti.

               (9)

               Pagal Sprendimo 2007/134/EB 4 straipsnio 4 dalį būsimuosius narius paskiria Komisija, atsižvelgdama į to sprendimo I priede nustatytus kriterijus ir veiksnius, laikydamasi nepriklausomos, skaidrios tų narių parinkimo tvarkos, pasitarusi su Mokslo taryba, įskaitant konsultacijas su mokslo bendruomene ir pateikusi ataskaitą Parlamentui bei Tarybai. Tokią procedūrą atliko nepriklausomas Atrankos komitetas, kurio ataskaita nusiųsta Parlamentui ir Tarybai. Komitetas rekomendavo tris naujus narius, kurių kandidatūroms pritarta.

               (10)

               Pagal Sprendimo 2007/134/EB 4 straipsnio 4 dalį pranešimas apie būsimųjų narių skyrimą skelbiamas pagal Europos Parlamento ir Tarybos reglamentą (EB) Nr. 45/2001 (4),

         NUSPRENDĖ:
   1 straipsnis
   Šio sprendimo priede išvardyti asmenys ketverių metui laikotarpiui skiriami Europos mokslinių tyrimų tarybos Mokslo tarybos nariais.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2009 m. balandžio 27 d.

            Komisijos vardu

         Janez POTOČNIK

            Komisijos narys

      (1)  OL L 412, 2006 12 30, p. 1.

      (2)  OL L 400, 2006 12 30, p. 244; pataisyta OL L 54, 2007 2 22, p. 81.

      (3)  OL L 57, 2007 2 24, p. 14.

      (4)  OL L 8, 2001 1 12, p. 1.

      PRIEDAS

         NAUJIEJI EMTT MOKSLO TARYBOS NARIAI

      Prof. Sierd A.P.L. CLOETINGH, Laisvasis Amsterdamo universitetas
      Prof. Carlos M. DUARTE, Ispanijos mokslinių tyrimų taryba, Maljorka
      Prof. Henrietta L. MOORE, Kembridžo universitetas